ત્રણ વર્ષ પહેલાં દાદરની કોહિનૂર મિલની જગ્યામાં કોહિનૂર સ્ક્વેર પ્રોજેક્ટ લૉન્ચ કરવામાં આવ્યો ત્યારે રેસિડેન્શિયલ અને કમર્શિયલ એમ બે રીતે એનું ડેવલપમેન્ટ થવાનું હતું અને ડેવલપરો આ રીતે બન્ને રીતના પ્રોજેક્ટ ઑફર કરીને વધુ નફો રળી લેવા માગતા હતા. અધવચ્ચે ડેવલપરોને થયું કે સેન્ટ્રલ મુંબઈમાં કમર્શિયલ સ્પેસમાં ઓવર-સપ્લાય છે અને જો મૂળ પ્રોજેક્ટની રીતે એને ડેવલપ કરવામાં આવશે તો ભારે નુકસાન થવાની શંકા છે. આથી આ વર્ષની શરૂઆતમાં ડેવલપરોએ કમર્શિયલને બદલે ચેન્જ ઑફ યુઝરની અરજી કરીને કોહિનૂર સ્ક્વેર પ્રોજેક્ટના ત્રણ ટાવરમાંથી એક ટાવરને સંપૂર્ણ રીતે રેસિડેન્શિયલ ટાવર બનાવવાની પરવાનગી માગી. દાદરના એક રિયલ્ટી કન્સલ્ટન્ટ પ્રફુલ પાઠારે કહે છે, ‘સેન્ટ્રલ મુંબઈમાં કમર્શિયલ પ્રૉપર્ટીના દર છેલ્લા કેટલાક સમયથી સ્થિર થઈ ગયા છે, પણ રેસિડેન્શિયલ પ્રૉપર્ટીના ભાવ અકલ્પ્ય રીતે વધી ગયા છે. કોહિનૂરે જે કર્યું એ સમયને અનુસાર કર્યું છે.’